Selline on uus Volkswagen Golf
Eeloleval suvel seeriatootmisse jõudva kaheksanda põlvkonna Volkswagen Golfi prototüüpe jääb iga päevaga üha enam ja enam testimise käigus silma. Populaarse ostuartiklina pööratakse neile ka rohkem tähelepanu.
Niisiis püüti pildile järjekordne eksemplar. Väliselt suuri uuendusi pole, kuid üht-teist siiski võib märgata: uus esivõre, uued põrkerauad ning nii esi- kui ka tagatuled.
Siseinfole tuginedes on tänaseks päevaks teada, et auto ehitatakse uuenenud MQB Evo põhjale, mille peamiseks omaduseks on 45 kilogrammi kergem kaal ning Golfi puhul ka suurem teljevahe. Viimast on muidugi hädasti vaja täiendava ruumi loomiseks sõitjatele ja pagasile.
Mootorivalik peaks sisaldama vähemalt müügi alguses kolme- ja neljasilindrilisi agregaate, millele hiljem lisanduvad ka mõned hübriidsed variandid.
Auto hind peaks jääma senisega enam-vähem samasse suurusjärku, kuid väidetavalt varustatakse kaheksanda põlvkonna Volkswagen Golf juba mõningase võimekusega isesõitva tehnoloogiaga. Täpset infot selle kohta hetkel veel pole.